बर’नि गेजेराव गोबां खौरां बिलाइ ओंखारबाय आरो थैलांबाय। दासिम जोंनि गेजेराव बड’सा आरो हायेननि रादाब बे गांनै खौरां बिलाइया मेरौ-जिरौ थैहां-बरबहां सोलिगासिनो दं। खौरां बिलाइया हारिनि आयना बादि। हारिनि गांनाय-उखैनाय बायदि जेंनाफोरखौ खौरां बिलाइफोराव लिरनानै फोसावब्ला सोरखार एबा बिफानारिफोरा मिथिनो हायो आरो मिथियै खौराफोरखौ मिथिहोनो हायो। दिनै जोंनि गेजेराव खौरां बिजोंनि थोजासे खौरां बिलाइ एबा सेनेल गोयैनि थखाय हारिनि गांनाय-उखैनाय बायदिफोरखौ फोसावनो हाया। जायनि जाहोनाव गुबुन रावनि खौरां बिलाइ एबा सेनेलफोराव जों लुबैनाय बादि फोसावजाया। जायखि जादोला जोंनि गेजेराव थोजासे खौरां बिलाइ गैयाब्लाबो जा गांफा-गांनै खौरां बिलाइफोर दं बेफोर खौरां बिलाइफोराव सोदोब आऱो बानान माखासे गोरोन्थि नुबोदों। जायनि थाखाय खौरां बिलाइनि सुजुगिरि एबा डिटिपि बुग्राफोराबो बानान एबा सोदोबफोरखौ सुद्रायनो समनि आंखाल जानाय खोनायो। खोनानाय बादिब्ला जोंनि खौरांगिरिफोरा लिरनानै हरनायावनो सोदोब आरो बानान लोगोसे बाथ्रा लारिफोरखौ मोजाङै लिरना हरा। सुजुगिरि एबा फ्रुफ रिदारफोरा बाङाइ समनि गेजेरावनो सोदोब, बानान आरो बाथ्राफफोरखौ खाब जाहोनायाव गोबां उसुबिदा जायो। बेनिखायनो जों खौरां बिलाइफोराव मा बादि लिरो एबा लिरनांगौ बिनि एसे फोरमायनो सानदों।